SET ปิดลบ 7.55 จุด เซ่นธปท.หั่นคาดการณ์ศก.ไทย ลุ้นพรุ่งนี้รีบาวด์กรอบ 1,310-1,330 จุด
SET ปิดลบ 7.55 จุด เซ่นธปท.หั่นคาดการณ์ศก.ไทย ลุ้นพรุ่งนี้รีบาวด์กรอบ 1,310-1,330 จุด
25 มิ.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,325.88 จุด ลดลง 7.55 จุด (-0.57%) มูลค่าการซื้อขาย 60,823.68 ล้านบาท
10 หุ้นกดดัชนีวันนี้

นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบี (ประเทศไทย) เปิดเผยว่า ตลาดหุ้นไทยวันนี้ปรับตัวลง รับผลกระทบจากธนาคารแห่งประเทศไทย (ธปท.) ได้ปรับลดคาดการณ์การเติบโตเศรษฐกิจไทยลง และทางกองทุนการเงินระหว่างประเทศ (IMF) ก็ปรับลดคาดการณ์การเติบโตเศรษฐกิจโลกลง รวมถึงไทยด้วย นอกจากนี้จำนวนผู้ติดเชื้อไวรัสโควิด-19 ในสหรัฐฯที่เพิ่มขึ้น ทำให้กระเทือนตลาดอีกรอบ
ขณะที่ปัจจัยในประเทศก็ยังไม่ได้เป็นบวกต่อตลาด โดยวันนี้ที่ประชุมสภาความมั่นคงแห่งชาติ (สมช.) เห็นชอบขยายการบังคับใช้ พ.ร.ก.การบริหารราชการในสถานการณ์ฉุกเฉิน ออกไปอีก 1 เดือน จากที่จะหมดอายุในวันที่ 30 มิ.ย.นี้ ส่วนมาตรการ Travel Bubble ยังต้องรอติดตามดูต่อไป
ทั้งนี้ ภาพใหญ่ของตลาดยังปรับตัวลง แต่การที่ดัชนีปรับตัวลงลึกทำให้มีแรงซื้อกลับเข้ามาบ้าง โดยเป็นแรงซื้อที่เข้ามาที่หุ้นในกลุ่มแบงก์ ซึ่งได้ประโยชน์จากคณะกรรมการนโยบายการเงิน (กนง.) คงอัตราดอกเบี้ยนโยบาย และราคาหุ้นในกลุ่มแบงก์ได้ปรับตัวลงไปมากแล้ว ส่งผลให้ช่วงบ่ายหุ้นในกลุ่มแบงก์สามารถช่วยพยุงตลาดไว้ได้บ้าง ทำให้ดัชนีฯลดช่วงลบ ขณะที่ราคาน้ำมันปรับตัวลงมากจากความกังวลการแพร่ระบาดไวรัสโควิด-19 จะกระทบความต้องการใช้น้ำมัน ทำให้ยังไปกดดันหุ้นในกลุ่มน้ำมัน และปิโตรเคมี
แนวโน้มการลงทุนในวันพรุ่งนี้ (26 มิ.ย.) นายมงคล กล่าวว่า ตลาดคงจะแกว่งไซด์เวย์ และมีโอกาสเกิดเทคนิคเคิลรีบาวด์ได้บ้างหลังจากที่ลงไปลึก แต่แรงซื้อยังมีจำกัดเพราะมีความกังวลทิศทางเศรษฐกิจ พร้อมให้แนวรับ 1,310 จุด ส่วนแนวต้าน 1,330 จุด
นอกจากนี้ วันนี้ให้ติดตามรายงานผลิตภัณฑ์มวลรวมภายในประเทศ (GDP) ไตรมาส 1/63 ชองสหรัฐฯ และจำนวนผู้ขอรับสวัสดิการว่างงานรายสัปดาห์ของสหรัฐฯ รวมถึงติดตามทิศทางราคาน้ำมัน
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
CPALL มูลค่าการซื้อขาย 2,967.16 ล้านบาท ปิดที่ 66.25 บาท ลดลง 1.00 บาท
KBANK มูลค่าการซื้อขาย 2,189.85 ล้านบาท ปิดที่ 92.25 บาท เพิ่มขึ้น 2.00 บาท
AOT มูลค่าการซื้อขาย 2,184.41 ล้านบาท ปิดที่ 59.00 บาท ลดลง 0.75 บาท
PTT มูลค่าการซื้อขาย 1,846.89 ล้านบาท ปิดที่ 37.25 บาท ลดลง 0.25 บาท
MINT มูลค่าการซื้อขาย 1,730.79 ล้านบาท ปิดที่ 20.30 บาท ลดลง 0.60 บาท
ตลาดหุ้นเอเชีย

 